
৩০ অক্টোবর ২০১৫ 
সাভারে শারীরিক প্রতিবন্ধীদের বাস্কেটবল খেলা

ছবি: বাংলানিউজটোয়েন্টিফোর.কম
	
	


সাভার (ঢাকা): সাভারে শারীরিক প্রতিবন্ধীদের অংশগ্রহণে এক ব্যতিক্রমধর্মী প্রীতি বাস্কেটবল খেলা অনুষ্ঠিত হয়েছে।

শুক্রবার (৩০ অক্টোবর) বিকেলে ব্র্যাক বিশ্ববিদ্যালয় সাভার আবাসিক ক্যাম্পাসে এ বাস্কেটবল খেলা অনুষ্ঠিত হয়। 

খেলায় অংশ নেন শারীরিক প্রতিবন্ধী উন্নয়ন ফাউন্ডেশনের (পিডিএফ) বাস্কেটবল দলের সদস্যরা ও ব্র্যাক বিশ্ববিদ্যালয় সাভার আবাসিক ক্যাম্পাসের ফল-২০১৫ সেমিস্টারের শিক্ষার্থীরা।

ব্র্যাক বিশ্ববিদ্যালয় সাভার আবাসিক ক্যাম্পাসের ক্যাম্পাস সুপারেনটেনডেন্ট রেহান আহমেদ জানান, প্রীতি বাস্কেটবল খেলা আয়োজনের মূল উদ্দেশ্য, শিক্ষার্থীদের মধ্যে শারীরিক প্রতিবন্ধীদের প্রতি যথাযথ সম্মান ও শ্রদ্ধাবোধ জাগানো। 

তারা যে সমাজের বোঝা নয়, তা যেন ছাত্র-ছাত্রীরা সহ সমাজের সকলেই উপলব্ধি করতে পারে এবং সুযোগ পেলে শারিরীকভাবে অক্ষম -এ মানুষগুলো সমাজ ও দেশের উন্নয়নে অবদান রাখতে পারে, এমন সচেতনতা সৃষ্টি করা।

অনুষ্ঠানে উপস্থিত ছিলেন বিএলসি সাভারের অপারেশন ম্যানেজার নাঈম আহমেদ, ফ্যাকাল্টি  রাগিব আলী (আইইউবি), পিডিএফ এর সহ-সভাপতি মামুনুর রশিদ, পিডিএফ এর সদস্য  জাহিদ, আবাসিক ক্যাম্পাসের শিক্ষকরা, প্রশাসন বিভাগের কর্মকর্তা-কর্মচারী, শিক্ষার্থীদের অভিভাবকরাসহ আমন্ত্রিত অতিথি।
